Pofadder-vrou gee regspan trekpasSuretha Brits en haar man, Leon Brits. (Foto: Verskaf) Suretha Brits van Pofadder in die Noord-Kaap wat daarvan beskuldig word dat sy haar man vermoor het, het haar regspan die trekpas gegee. Maroela Media het Vrydag van ’n betroubare bron verneem dat die vermoorde hotelier Leon Brits se weduwee reeds in die proses is om ’n nuwe regspan aan te stel. Dit volg kort nadat sy verlede maand weer borgtog geweier is. Die hooggeregshof in Kimberley het die 30-jarige Brits net meer as twee weke gelede borgtog geweier, nadat sy appèl aangeteken het teen ŉ uitspraak deur die landdroshof op Pofadder om haar nié op borgtog vry te laat nie. Sy staan tereg vir die moord op haar man. Leon Brits is op 7 Oktober wreed vermoor waarna sy liggaam in die swembad van die egpaar se huis op Pofadder gegooi is. Brits het later op Leon se lyk in die swembad afgekom. Maroela Media het vroeër berig daar word beweer dat Brits derduisende rande betaal het om Leon te laat vermoor en glo ook die hele moord haarfyn beplan het. Dié inligting het uitgekom tydens die pleitooreenkoms wat Jacques van Vuuren (34) in Maart met die staat aangegaan het. Van Vuuren, Enrich Williams (34) en Amantle Bareki (24) is oorspronklik vir Leon se moord in hegtenis geneem. Brits is op 29 Maart ook in hegtenis geneem. Brits, Williams en Bareki sal na verwagting van 15 November tot 3 Desember in die hooggeregshof op Upington verhoor word. Brits verskyn dan ook weer in dié hof.